**Likumprojekta “Grozījumi Publisku izklaides un svētku pasākumu drošības likumā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir noteikt paaugstināta riska pasākuma pieteikšanas un iesnieguma izskatīšanas kārtību, kā arī pasākuma organizatora, par tehnisko drošību un par sabiedrisko kārtību un drošību atbildīgo personu, kārtības uzturētāju, publiska pasākuma apmeklētāju un dalībnieku tiesības un pienākumus.  Projektam nav noteikts spēkā stāšanās termiņš. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Nacionālās drošības likuma 1. panta otrā daļa, kas nosaka nacionālās drošības garantēšanu par valsts pamatpienākumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Publisku pasākumu norises laikā, kuros pulcējas ievērojams skaits personu, ir augstāki sabiedriskās kārtības un drošības apdraudējumi, kā arī iespējami terorisma draudi. Piemēram, pēdējo gadu citu Eiropas valstu pieredze rāda, ka par teroristu uzbrukuma vietu aizvien biežāk tiek izvēlēti publiski pasākumi, kuros pulcējas ievērojams skaits personu, t.i. vairāki tūkstoši cilvēku.  Paaugstināti drošības riski ir ne tikai publisku pasākumu norises laikā, kurus apmeklē un kuros piedalās ievērojams skaits personu, bet arī, kurus apmeklē valsts augstākās amatpersonas, ārvalstu amatpersonas un starptautisko organizāciju un institūciju pārstāvji. Šādiem pasākumiem ir plaša nacionālā un starptautiskā publicitāte, kas līdz ar to rada papildus riskus publiska pasākuma drošai norisei.  Pieaugot drošības riskiem Eiropā, Eiropas valstu drošības iestādēm un policijai ir jābūt pastāvīgā gatavībā reaģēt uz dažādiem apdraudējumiem jebkura publiska pasākuma norises laikā. Līdz ar to ir būtiski, ka valstī ir ieviesti visaptveroši preventīvie un reaģēšanas pasākumi, lai savlaicīgi un iespējami novērstu apdraudējumu publisku pasākumu apmeklētājiem un dalībniekiem, viņu dzīvībai, veselībai un drošībai. Viens no instrumentiem, ar kura palīdzību valsts var aizsargāt savu iedzīvotāju drošību publisku pasākumu norises laikā, ir noteikt konkrētas drošības prasības publisku pasākumu organizēšanā. Jānorāda, ka tieši preventīvie pasākumi, kas ietver savlaicīgu iespējamo apdraudējumu un draudu izvērtējumu plānotajam publiskajam pasākumam, un sagatavotība reaģēt dažādās apdraudējuma situācijās, var gan novērst iespējamo apdraudējumu, gan samazināt iespējamo cietušo un upuru skaitu.  Publisku pasākumu netraucētu un drošu norisi, pasākuma organizatora, kā arī citu publiskā pasākumā iesaistīto personu tiesības un pienākumus, lai nodrošinātu sabiedrisko kārtību un drošību publiska pasākuma laikā, nosaka Publisku izklaides un svētku pasākumu drošības likums (turpmāk − Likums). Izvērtējot iespējamos sabiedriskās kārtības un drošības apdraudējumus, un terorisma draudus, ir konstatēti trūkumi esošajā tiesiskajā regulējumā, kas neparedz pilnvērtīgi nodrošināt nepieciešamos drošības pasākumus, kā arī savlaicīgi reaģēt dažādās apdraudējuma situācijās publiska pasākuma norises laikā.  Lai novērstu konstatētos trūkumus, nodrošinātu konkrētu drošības prasību ievērošanu publisku pasākumu organizēšanā un pasākuma organizatora un par sabiedrisko kārtību atbildīgās personas sagatavotību reaģēt dažādās apdraudējuma situācijās, ir izstrādāts likumprojekts “Grozījumi Publisku izklaides un svētku pasākumu drošības likumā” (turpmāk − Projekts), ar kuru paredzēts pilnveidot tiesisko regulējumu, kas nosaka publisku pasākumu rīkošanas tiesiskos pamatus, pasākuma organizatora, kā arī citu publiskā pasākumā iesaistīto personu tiesības un pienākumus.  **1.** Likuma 1. panta 1. punktā ir sniegts publiska pasākuma skaidrojums, proti, tas ir fiziskās vai juridiskās personas plānots un organizēts sabiedrībai pieejams svētku, piemiņas, izklaides, sporta vai atpūtas pasākums publiskā vietā neatkarīgi no īpašuma piederības. Termina “publisks pasākums” skaidrojums šobrīd aptver dažāda veida un mērķa pasākumus ar atšķirīgu apmeklētāju un dalībnieku skaitu, bet drošības pasākumi, kas ir jānodrošina pasākuma organizatoram, nav skaidri noteikti un atbilstoši iespējamiem apdraudējumiem un drošības riskiem katrā konkrētā publiskā pasākumā, ņemot vērā publiskā pasākuma norises specifiku, piemēram, norises vietu, apmeklētāju un dalībnieku skaitu, infrastruktūru u.c. apstākļus.  Projekts paredz papildināt Likuma 1. pantu ar 1.2punktu, izdalot jaunu publiska pasākuma veidu − paaugstināta riska pasākums, kura organizatoriem būs jāievēro noteiktas prasības publiskā pasākuma rīkošanā un jānodrošina nepieciešamie drošības pasākumi tā norises laikā, kas šobrīd tiesiskajā regulējumā nav konkrēti noteikti.  Publisks pasākums par paaugstināta riska pasākumu kvalificējas, ja tā apmeklētāju un dalībnieku plānotais kopējais skaits pārsniedz 5000 personu, bet, ja publisks pasākums plānots pierobežas joslā vai mērķauditorija ir īpaši aizsargājamo personu grupa – 1000 personu.  Tas nozīmē, ja pasākuma organizators prognozē, ka plānoto publisko pasākumu kopumā apmeklēs vairāk apmeklētāju un dalībnieku par Projektā minēto skaitu, tādā gadījumā pasākums ir jāorganizē atbilstoši paaugstināta riska pasākuma prasībām. Savukārt, ja pasākuma organizators plāno publisku pasākumu, kura mērķauditorija ir īpaši aizsargājamo personu grupa un kopējais apmeklētāju un dalībnieku skaits pārsniegs 1000 personu, tad plānotais publiskais pasākums ir jāorganizē kā paaugstināta riska pasākums. Šā likuma izpratnē īpaši aizsargājamo personu grupa ir bērni, seniori, personas ar kustību traucējumiem un personas ar īpašām vajadzībām.  Likuma 6. panta pirmās daļas 7. punkts jau šobrīd paredz pasākuma organizatoram pienākumu iesniegumā norādīt ziņas par plānotā publiskā pasākuma apmeklētāju un dalībnieku skaitu.  Lai publisku pasākumu noteiktu par paaugstināta riska pasākumu pierobežas joslā, tā minimālais apmeklētāju un dalībnieku kopējais skaits ir samazināts līdz 1000 personām, ņemot vērā pierobežas joslas īpašo statusu un pastiprinātajiem drošības riskiem.  Saskaņā ar Latvijas Republikas valsts robežas likuma 15. panta pirmo daļu pierobežas josla ir Ministru kabineta noteikta josla ne platāka par diviem kilometriem, sākot no valsts robežas. Administratīvās teritorijas un teritoriālās vienības gar ārējo Latvijas sauszemes robežu, kur ir noteikta pierobežas josla, ir detalizēti uzskaitītas Ministru kabineta 2012. gada 14. augusta noteikumu Nr. 550 “Noteikumi par Latvijas Republikas valsts robežas joslu, pierobežas joslu un pierobežu, kā arī pierobežas, pierobežas joslas un valsts robežas joslas norādījuma zīmju un informatīvo norāžu paraugiem un to uzstādīšanas kārtību” 3. punktā.  Projekts paredz tiesības pasākuma organizatoram plānoto publisko pasākumu rīkot kā paaugstināta riska pasākumu arī tad, ja plānotais kopējais apmeklētāju un dalībnieku skaits ir mazāks par Projekta 1. panta 1.2 punktā noteikto personu skaitu, publisks pasākums nav plānots pierobežas joslā, un tā mērķauditorija nav īpaši aizsargājamo personu grupa – 1000 personu, bet vadoties pēc pasākuma organizatoram zināmiem apsvērumiem vai iespējamiem riskiem, pasākuma organizators uzskata plānoto publisko pasākumu par paaugstināta riska pasākumu.  **2.** Projekts paredz Likuma 5. panta pirmo daļu izteikt jaunā redakcijā. Projekts Likuma 5. panta pirmajā daļā:  – konkretizē iesnieguma par publiska pasākuma pieteikšanu pašvaldībā iesniegšanas termiņa beigas, paredzot, ka organizators iesniedz attiecīgo iesniegumu ne vēlāk kā 15 dienas pirms plānotā publiskā pasākuma norises dienai, nevis līdz plānotā publiskā pasākuma norises sākumam, kā to noteica Likuma 5. panta pirmā daļa;  – paredz, ka pašvaldība elektroniski nosūta iesnieguma kopiju Valsts policijas teritoriālajai struktūrvienībai, Neatliekamās medicīniskās palīdzības dienestam un Valsts drošības dienestam, bet, ja publisku pasākumu paredzēts rīkot pierobežas joslā, — arī attiecīgajai Valsts robežsardzes pārvaldei. Attiecīgā pašvaldība kopā ar iesniegumu par publiska pasākuma pieteikšanu no organizatora saņem Likuma 6. panta otrajā daļā noteiktos dokumentus un, lai ievērotu labas pārvaldības principu un veicinātu dokumentu elektronisku apriti (ar vai bez droša elektroniskā paraksta), kā arī gūtu pārliecību, ka attiecīgie dienesti savlaicīgi saņem nepieciešamo informāciju par plānoto publisko pasākumu, Projekts nosaka, ka attiecīgā iesnieguma kopiju elektroniski nosūta pašvaldība nevis pasākuma organizators.  **3.** Projekts paredz vairākas izmaiņas Likuma 6. panta pirmajā un otrajā daļā un paredz izteikt minētās daļas jaunā redakcijā. Likuma 6. panta pirmās daļas 1., 2., 3. un 4. punktu regulējums tiek papildināts, paredzot iesniegumā par publiska pasākuma rīkošanu, pasākuma organizatoram norādīt pasākuma organizatora, par tehnisko drošību, par sabiedrisko kārtību un drošību atbildīgās personas un kārtības uzturētāju telefona numurus un elektroniskā pasta adreses, lai nepieciešamības gadījumā vai apdraudējuma situācijā tiktu nodrošināta operatīva saziņa ar publiska pasākuma norisē iesaistītajām personām. Ja pasākuma organizators vai par tehnisko drošību atbildīgā persona ir juridiska persona, tad iesniegumā par publiska pasākuma rīkošanu jānorāda arī pilnvarotā pārstāvja vārds, uzvārds un telefona numurs. Tāpat Projekts paredz, ka iesniegumā par publiska pasākuma rīkošanu pasākuma organizators papildus publiskā pasākuma veidam un mērķim norāda arī publiskā pasākuma nosaukumu.  Lai stiprinātu publiska pasākuma apmeklētāju un dalībnieku fizisko drošību paaugstināta riska pasākumos, kā arī sabiedrisko kārtību un drošību, Projekts paredz Likuma 6. panta otrajā daļā noteikt, ka, ja plānotais publiskais pasākums ir paaugstināta riska pasākums, vai pasākuma organizators uzskata plānoto publisko pasākumu par paaugstināta riska pasākumu, pasākuma organizators iesniegumam pievieno arī pasākuma organizatora apliecinājumu, ka par sabiedrisko kārtību un drošību atbildīgajai personai ir vismaz divu gadu pieredze fiziskās drošības pasākumu plānošanā vai īstenošanā un Projektā noteiktajā kārtībā saskaņotu paaugstināta riska pasākuma drošības plānu.  **4.** Projekts paredz papildināt Likumu ar 6.1 pantu, kas noteic paaugstināta riska pasākuma drošības plāna izstrādi un saskaņošanu. Ja publisks pasākums saskaņā ar Projektā noteikto kvalificējas kā paaugstināta riska pasākums, vai, ja pasākuma organizators uzskata plānoto publisko pasākumu par paaugstināta riska pasākumu, pasākuma organizatoram ir jāizstrādā pasākuma drošības plāns. Šāda prasība ir noteikta, lai pasākuma organizators izvērtētu iespējamos apdraudējumus un drošības riskus pirms konkrētā paaugstinātā riska pasākuma un varētu reaģēt dažādās apdraudējuma situācijās.  Pasākuma organizatoram ne vēlāk kā 30 darba dienas pirms plānotā paaugstinātā riska pasākuma norises dienas ir jāinformē attiecīgā Valsts policijas teritoriālā struktūrvienība, Valsts drošības dienests, Valsts ugunsdzēsības un glābšanas dienests, bet, ja paaugstināta riska pasākumu plānots rīkot pierobežas joslā – arī Valsts robežsardzes teritoriālā pārvalde, par paaugstināta riska pasākuma norises vietu un laiku un iesniedz saskaņošanai pasākuma drošības plānu.  Agrāks termiņš, nekā publiska pasākuma pieteikšanai ir noteikts, lai minētās iestādes savlaicīgi pārliecinātos par visu nepieciešamo drošības pasākumu paredzēšanu pasākuma plānošanā un lai paaugstināta riska pasākuma organizators varētu savlaicīgi un pilnvērtīgi izstrādāt, un ar minētajām iestādēm saskaņot pasākuma drošības plānu pirms iesnieguma par publiska pasākuma rīkošanu iesniegšanas pašvaldībā.  Ja Valsts policija, Valsts drošības dienests, Valsts ugunsdzēsības un glābšanas dienests vai Valsts robežsardze konstatē trūkumus pasākumu drošības plānā, attiecīgā iestāde, kura konstatējusi trūkumus, ne vēlāk kā 10 darba dienu laikā no dokumentu saņemšanas dienas informē pasākuma organizatoru par konstatētiem trūkumiem pasākuma drošības plānā un, ja nepieciešams, rīko pasākuma drošības plāna izskatīšanas sanāksmi, uzaicinot piedalīties visu Projekta 6.1panta pirmajā daļā minēto institūciju pārstāvjus. Paaugstināta riska pasākuma drošības plāna izskatīšanas sanāksmes organizēšana ir obligāta, ja konstatēti trūkumi attiecībā uz nepietiekošu drošības risku izvērtējumu un atbilstošu drošības pasākumu neieviešanu paaugstināta riska pasākuma norisē.  Tas nozīmē, ka Valsts policija, Valsts drošības dienests, Valsts ugunsdzēsības un glābšanas dienests vai Valsts robežsardze pasākuma organizatoram sniegs atzinumu par pasākuma drošības plānu tikai gadījumā, ja tiks konstatēti trūkumi attiecībā uz nepietiekošu drošības risku izvērtējumu un atbilstošu drošības pasākumu neieviešanu publiska pasākuma norisē. Turklāt Projekts paredz, ka pasākuma organizatoram konstatētie trūkumi ir jānovērš un jāsaņem pasākuma drošības plāna saskaņojums no Projekta 6.1 panta pirmajā daļā minētajām institūcijām līdz iesnieguma par publiska pasākuma rīkošanu iesniegšanas dienai pašvaldībā.  Pasākuma drošības plānā ir jāietver visas norādāmās ziņas, neskatoties uz to, vai tās ir attiecināmas uz konkrēto pasākumu. Piemēram, ja publiskā pasākuma norises laikā netiks veikta videonovērošana, tad pasākuma drošības plānā ir jānorāda, ka tā netiks veikta.  Pasākuma drošības plānā norādāmās ziņas (ciktāl attiecināms).   1. Sadaļā par pasākuma drošības organizāciju ir jānorāda informācija un/vai shēma par:  * kārtības uzturētāju izvietojumu; * instrukciju, kas paredzēta kārtības uzturētāju apmācībai, kurā ietverta informācijas par kārtības uzturētāju pienākumiem un rīcību pasākuma norises laikā; * caurlaižu režīma aprakstu darbiniekiem, dalībniekiem, apmeklētājiem un transportlīdzekļiem; * medicīniskās palīdzības punkta atrašanās vietu un tā darbības nodrošinātājiem; * atrasto mantu biroja atrašanās vietu.  1. Sadaļā par pasākuma drošības nodrošināšanu ir jānorāda informācija un/vai shēma par:  * pasākuma teritorijas un ierobežotas piekļuves zonu izvietojumu; * videonovērošanas sistēmas izvietojumu; * plānoto aprīkojumu drošības pasākumu nodrošināšanai.  1. Sadaļā par sakaru un apziņošanas procedūrām ir jānorāda un jāapraksta informācija par:  * sakaru shēmām; * pasākuma darbinieku, dalībnieku un apmeklētāju apziņošanas procedūru un shēmu par pasākuma drošības prasībām, pasākuma atcelšanu, apturēšanu uz laiku un evakuāciju. * atbildīgo personu kontaktinformāciju.   4. Sadaļā par rīcību apdraudējuma situācijās ir jāapraksta pasākuma organizatora, par tehnisko drošību, par sabiedrisko kārtību un drošību atbildīgās personas un kārtības uzturētāju rīcība apdraudējuma situācijās līdz Valsts policijas, Valsts drošības dienesta, Valsts ugunsdzēsības un glābšanas dienesta, Valsts robežsardzes vai Neatliekamās medicīniskās palīdzības dienesta ierašanās brīdim, kas ir attiecināmas uz konkrētā publiskā pasākuma norisi, piemēram, saņemts draudu zvans, noticis sprādziens, atrasts sprādzienbīstams priekšmets, noticis uzbrukums pasākuma apmeklētājam vai dalībniekam, izmantots ierocis, noticis terora akts, notikusi ķīlnieku sagrābšana.  Rīcība ir jāapraksta vispārīgi, norādot pienākumu sadali un veicamās darbības publiskā pasākuma teritorijā, kā arī atbilstošo institūciju informēšanas kārtību, ņemot vērā apdraudējuma situāciju.  Kopumā ar apdraudējuma situāciju ir jāsaprot situācija, kurā ir apdraudēta personas dzīvība, veselība vai drošība.  Instrukcijā, kas paredzēta kārtības uzturētāju apmācībai, ir jāietver kārtības uzturētāju rīcība, ja tiek konstatēta gatavošanās izraisīt apdraudējuma situāciju.  5. Sadaļā par pasākuma evakuācijas procedūru ir jānorāda informācija un/vai shēma par pasākuma dalībnieku, apmeklētāju, darbinieku evakuācijas ceļiem un pulcēšanās punktiem, ja ir notikusi apdraudējuma situācija.  6. Sadaļā par drošības paziņojumiem ir jānorāda pasākuma dalībniekiem un apmeklētājiem sniedzamā informācija un drošības paziņojumi par pasākuma drošības prasībām, pasākuma atcelšanu, apturēšanu uz laiku un evakuāciju.  **5.** Projekts paredz precizēt un aktualizēt Likuma 7. pantā noteikto regulējumu, tai skaitā precizēt nosacījumus, kādos gadījumos pašvaldība pieņem lēmumu par atteikumu izsniegt atļauju publiska pasākuma rīkošanai, un paredz izteikt minēto pantu jaunā redakcijā.  Projekts noteic, ka, saņemot iesniegumu, pašvaldība sākotnēji pārbauda, vai iesniegumā ir norādītas visas pieprasītās ziņas un iesniegti nepieciešamie dokumenti, bet, ja iesniegumam nav pievienots kāds no Projektā minētajiem iesniedzamajiem dokumentiem vai nav norādītas visas prasītās ziņas, pašvaldība informē pasākuma organizatoru, kura pienākums ir pašvaldības noteiktajā termiņā konstatētos trūkumus novērst, lai varētu saņemt atļauju publiska pasākuma rīkošanai.  Projekts neuzliek par obligātu pienākumu pašvaldībai uz iesnieguma izskatīšanu pieaicināt pasākuma organizatoru, iesaistīto dienestu pārstāvjus vai citas valsts vai pašvaldības amatpersonas, bet pašvaldība ir tiesīga minētās personas un pārstāvjus pieaicināt, ja tas nepieciešams lēmuma pieņemšanai par atļaujas izsniegšanu vai arī lēmuma pieņemšanai par atteikumu izsniegt atļauju publiska pasākuma rīkošanai.  Lai pašvaldība varētu savlaicīgi pieņemt lēmumu par atļaujas izsniegšanu publiska pasākuma rīkošanai, Projekts, paredz, ka pasākuma organizators ne vēlāk kā 2 (divas) darba dienas pirms plānotā publiskā pasākuma norises dienas iesniedz pašvaldībā civiltiesiskās apdrošināšanas faktu apliecinošu dokumentu kopijas.  **6.** Projekts paredz Likuma 8. panta trešo daļu izteikt jaunā redakcijā un precizēt, pašvaldības izsniedzamajā atļaujā par publiska pasākuma rīkošanu norādāmās informācijas apjomu, lai tajā iekļautu tikai tādu informāciju, kas nepieciešamības gadījumā nodrošinātu operatīvas saziņas iespējas ar publiska pasākuma organizatoru, ar par tehnisko drošību atbildīgo personu un – par sabiedrisko kārtību un drošību atbildīgo personu, kā arī iespējas publiska pasākuma laikā atbildīgajiem dienestiem attiecīgās personas nekļūdīgi identificēt.  **7.** Projekts paredz papildināt Likuma 10., 12. un 13. pantu ar papildus tiesībām un pienākumiem pasākuma organizatoram, par tehnisko drošību atbildīgajai personai un kārtības uzturētājiem, lai pilnveidotu nodrošināmās drošības prasības publiska pasākuma norises laikā.  **8.** Projekts paredz jaunā redakcijā izteikt Likuma 11. pantu, kas nosaka par sabiedrisko kārtību un drošību atbildīgās personas tiesības un pienākumus. Projekts papildina 11. pantā noteiktās par sabiedrisko kārtību un drošību atbildīgās personas tiesības un pienākumi, lai precizētu par sabiedrisko kārtību un drošību atbildīgās personas tiesības pieprasīt sabiedriskās kārtības ievērošanu un uzraudzīšanu, kā arī precizētu pienākumus publiska pasākuma norises laikā un apdraudējuma situācijā, kā arī Projekta pirmajā un otrajā daļā nodalītas par sabiedrisko kārtību un drošību atbildīgās personas tiesības no pienākumiem.  Projekts paredz Likumā ieviest jaunu terminu – operatīvās vadības centrs. Ar operatīvās vadības centru jāsaprot publiska pasākuma drošības nodrošināšanā iesaistīto institūciju pārstāvju grupa, kuras uzdevums ir koordinēt pasākuma drošu norisi.  Savukārt Projekta 11. panta trešajā daļā noteikts obligāts nosacījums par sabiedrisko kārtību un drošību atbildīgās personas iepriekšējo pieredzi, ja tiek rīkots paaugstināta riska pasākums. Par sabiedrisko kārtību un drošību atbildīgā persona paaugstināta riska pasākumā var būt tikai tāda persona, kurai ir vismaz divu gadu pieredze fiziskās drošības pasākumu plānošanā vai īstenošanā. Vienlaikus Projekts paredz papildināt pārejas noteikumus ar 5. punktu, nosakot, ka grozījumi šā likuma 6. panta otrās daļas 4. punktā un 11. panta trešajā daļā attiecībā uz divu gadu pieredzi par sabiedrisko kārtību un drošību atbildīgajai personai stājas spēkā divu gadu laikā pēc likuma spēkā stāšanās.  Pasākuma organizators, rīkojot publisku pasākumu, atbilstošas kvalifikācijas par sabiedrisko kārtību un drošību atbildīgo personu var atrast drošības nozarē, attiecīgi vēršoties pie reģistrēta apsardzes komersanta, drošības nozares asociācijās, kā arī Valsts policijā vai Pašvaldības policijā.  Pasākuma organizators par personas atbilstību prasībai, kas noteikta par sabiedrisko kārtību un drošību atbildīgajai personai, var pārliecināties no personas, kura pretendēs būt par sabiedrisko kārtību un drošību atbildīgo personu, par šādas pieredzes esamību. Persona pieredzi fiziskās drošības pasākumu plānošanā vai īstenošanā var būt ieguvusi, atrodoties dienestā valsts drošības iestādē, Iekšlietu ministrijas sistēmas iestādē, Ieslodzījuma vietu pārvaldē, Nacionālajos bruņotajos spēkos, kā arī esot darba tiesiskajās attiecībās pie licencēta apsardzes komersanta vai iestādes, komersanta vai organizācijas iekšējā drošības dienestā, kā arī citās jomās, kur var gūt šādu darba pieredzi.  Šāda prasība ir nepieciešama, lai paaugstinātu publisku pasākumu drošības pasākumu organizēšanas kvalitāti valstī. Paaugstināta riska pasākuma norises laikā ir iespējamas situācijas, kas apdraud pasākuma apmeklētāju un dalībnieku drošību, tādēļ publiska pasākuma organizēšanā ir jāizvērtē drošības apdraudējumi un riski, kā arī pasākuma organizatoram un par sabiedrisko kārtību un drošību atbildīgai personai ir jābūt skaidram rīcības plānam apdraudējuma situācijās un jānodrošina tādi drošības pasākumi, lai apdraudējuma situācijas tiktu maksimāli novērstas.  Līdz ar to ir būtiski novērst pastāvošo situāciju, kad publisku pasākumu organizēšanā par sabiedrisko kārtību un drošību atbildīgā persona var būt persona bez priekšzināšanām par fiziskās drošības pasākumu plānošanu un īstenošanu. Atbilstoši Likuma 10. panta otrās daļas 11. punktam pasākuma organizatora pienākums ir nodrošināt publiska pasākuma organizēšanas un norises laikā Likuma un citu normatīvo aktu ievērošanu. Savukārt Likuma 10. panta trešā daļa paredz, ka pasākuma organizators ir atbildīgs par pasākuma drošību kopumā un par Likuma 10. pantā minēto pienākumu nepildīšanu saucams pie atbildības normatīvajos aktos noteiktajā kārtībā.  Ņemot vērā minēto, ir samērīgi noteikt prasību par sabiedrisko kārtību un drošību atbildīgās personas iepriekšēju pieredzi fiziskās drošības pasākumu plānošanā vai īstenošanā, ja tiek rīkots paaugstināta riska pasākums.  **9.** Projekts paredz jaunā redakcijā izteikt Likuma 17. pantu nosakot, ka Valsts policija, Valsts drošības dienests, Valsts ugunsdzēsības un glābšanas dienests vai Valsts robežsardze informē pašvaldību, kas izsniedz atļauju, par jebkurā plānotajā publiskajā pasākumā iespējamu apdraudējumu sabiedriskajai kārtībai un drošībai vai terorisma draudiem. Ja atļauja pasākuma rīkošanai nav nepieciešama, minētā iestāde atzinumu par minētajiem apdraudējumiem sniedz pasākuma organizatoram. Attiecīgais precizējums ir nepieciešams, lai normatīvajā aktā nostiprinātu, ka Valsts policija, Valsts drošības dienests, Valsts ugunsdzēsības un glābšanas dienests un Valsts robežsardze izvērtē jebkura publiska pasākuma drošības riskus, kas var radīt apdraudējumu publisku pasākumu apmeklētājiem un dalībniekiem, viņu dzīvībai, veselībai un drošībai, un par to informē pašvaldību, kas izsniedz atļauju publiskā pasākuma rīkošanai.  Lai nodrošinātu valsts institūcijas sniegtās informācijas aizsardzību, paredzēts, ka Valsts policijas, Valsts drošības dienesta, Valsts ugunsdzēsības un glābšanas dienesta vai Valsts robežsardzes atzinums ir ierobežotas pieejamības informācija.  **10.** Projekts paredz izslēgt Likuma 18. pantu, kas nosaka rīcību apdraudējuma gadījumā. Tā nosacījumi ietverti Projekta 6.1 panta trešajā daļā, 10. panta pirmās daļas 3. punktā un 11. panta pirmajā un otrajā daļā. |
| 3. | Projekta izstrādē iesaistītās institūcijas | Iekšlietu ministrija, Valsts policija, Valsts drošības dienests, Valsts ugunsdzēsības un glābšanas dienests, Valsts robežsardze. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Statistikas dati par gada laikā rīkotiem publiskiem pasākumiem, kuru kopējais apmeklētāju un dalībnieku skaits pārsniedz 5000 personu, atsevišķi netiek apkopoti. Taču, ņemot vērā publisku pasākumu rīkošanas tendences, gada laikā tiek rīkoti aptuveni 40 publisku pasākumu, ar šādu apmeklētāju un dalībnieku skaitu. Līdz ar to paredzētais normatīvais regulējums attieksies uz publiska pasākuma organizatoru, kurš rīko publisku pasākumu, kuru kopējais apmeklētāju un dalībnieku skaits pārsniedz 5000 personu, bet pierobežas joslā vai, ja publiska pasākuma mērķauditorija ir īpaši aizsargājamo personu grupa – 1000 personu.  Paredzētais normatīvais regulējums attieksies uz Valsts policijas, pašvaldības policijas, Valsts drošības dienesta, Valsts ugunsdzēsības un glābšanas dienesta un Valsts robežsardzes amatpersonām, kuru kompetencē ir drošības jautājumi publisku pasākumu norises laikā, kā arī uz pašvaldību amatpersonām, kuru kompetencē ir izsniegt vai atteikt izsniegt atļaujas attiecīgo publisko pasākumu rīkošanai. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs palielinās pasākuma organizatoram, kurš rīkos paaugstināta riska pasākumu un kuram Valsts policijai, Valsts drošības dienestam, Valsts ugunsdzēsības un glābšanas dienestam un Valsts robežsardzei ir jāiesniedz pasākuma drošības plāns.  Valsts policijai, Valsts drošības dienestam, Valsts ugunsdzēsības un glābšanas dienestam un Valsts robežsardzei paredzētas tiesības sniegt atzinumu par pasākuma drošības plānu. Ja kāda no minētajām institūcijām informē pasākuma organizatoru par konstatētiem trūkumiem pasākuma drošības plānā, tas konkrētajai institūcijai nosaka pienākumu rīkot pasākuma drošības plāna izskatīšanas sanāksmi ar pārējo minēto institūciju pārstāvju piedalīšanos, ja konstatēti trūkumi attiecībā uz nepietiekošu drošības risku izvērtējumu un atbilstošu drošības pasākumu neieviešanu paaugstināta riska pasākuma norisē. |
| 3. | Administratīvo izmaksu monetārs novērtējums | Statistikas dati par notiekošiem publiskiem pasākumiem netiek apkopoti, līdz ar to administratīvais slogs tiek aprēķināts, pamatojoties uz aptuveno iespējamo paaugstināta riska pasākumu skaitu gada laikā – 40 publisku pasākumu, kuru kopējais apmeklētāju un dalībnieku skaits pārsniedz 5000 personu.  Pasākuma drošības plāna izstrādei nepieciešamais laiks vienam darbiniekam, nepārsniedz 3 darba dienas (vidēji 8 stundas). Atbilstoši Centrālās statistikas pārvaldes datiem vienas stundas darba spēka izmaksas darbības veidā “profesionālie pakalpojumi” 2017. gadā bija 7,29 *euro*. Informācija jāsagatavo vienu reizi, jo pasākuma organizators izstrādātu pasākuma drošības plānu atbilstošam publiskam pasākumam var izmantot atkārtoti, pielāgojot to attiecīgai situācijai un publiskā pasākuma specifikai, kā arī iespējamam apdraudējumam.  C = (f x l) x (n x b) = (7,29 x 24) x (40 x 1) = **6 998,4 *euro***  *C – informācijas sniegšanas pienākuma radītās izmaksas jeb administratīvās izmaksas;*  *f – finanšu līdzekļu apmērs, kas nepieciešams, lai nodrošinātu projektā paredzētā informācijas sniegšanas pienākuma izpildi (stundas samaksas likme, ieskaitot virsstundas vai stundas limitu ārējo pakalpojumu sniedzējiem, ja tādi ir);*  *l – laika patēriņš, kas nepieciešams, lai sagatavotu informāciju, kuras sniegšanu paredz projekts;*  *n – subjektu skaits, uz ko attiecas projektā paredzētās informācijas sniegšanas prasības;*  *b – cik bieži gada laikā projekts paredz informācijas sniegšanu.* |
| 4. | Atbilstības izmaksu monetārs novērtējums | Aptuvenās izmaksas, kas rodas vienai personai, sastāda pasākuma drošības plāna izstrāde un drukāšanas pakalpojumi.  Aptuvenās izmaksas viena pasākuma drošības plāna izstrādei ir 174,96 *euro* (7,29 x 24).  Pasākuma drošības plāna aptuvenais apjoms – 10 lapas. Aptuvenā drukāšanas pakalpojuma tirgus cena par 1 lapu – 0,15 *euro*.  ((7,29 x 24) + (0,15 x 10)) x 40 =  **7 058,4 *euro***. |
| 5. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Projekts šo jomu neskar. | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par projektu informēta sabiedrība, informāciju publicējot Iekšlietu ministrijas un Ministru kabineta tīmekļvietnēs. |
| 2. | Sabiedrības līdzdalība projekta izstrādē | Projekts publicēts:  1) Iekšlietu ministrijas tīmekļvietnē, adrese:  <http://www.iem.gov.lv/lat/sadarbiba_ar_nvo/diskusiju_dokumenti/>  2) Ministru kabineta tīmekļvietnē, adrese:  <http://www.mk.gov.lv/content/ministru-kabineta-diskusiju-dokumenti>  Sabiedrības pārstāvjiem tika dota iespēja līdzdarboties projekta izstrādē, rakstveidā sniedzot viedokli par Projektu līdz 2018. gada 10. aprīlim. |
| 3. | Sabiedrības līdzdalības rezultāti | Priekšlikumi un iebildumi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts policija, Valsts drošības dienests, Valsts ugunsdzēsības un glābšanas dienests, Valsts robežsardze, Neatliekamās medicīniskās palīdzības dienests un pašvaldības. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildus cilvēkresursi nav nepieciešami. |
| 3. | Cita informācija | Nav. |

Iekšlietu ministrs S. Ģirģens

Vīza: valsts sekretārs D. Trofimovs

04.10.2019. 16:30

3710

juristi@vdd.gov.lv